**Csongrád Város Polgármesterétől „M”**

**Száma:** Szo/15-10/2023

**Témafelelős:** Vinczéné Dudás Katalin

***ELŐTERJESZTÉS***

***Csongrád Városi Önkormányzat Képviselő-testületének***

***2023. november 30-ai ülésére***

**Tárgy:** *Javaslat:* *A települési támogatás megállapításának, kifizetésének, folyósításának, valamint felhasználásának ellenőrzéséről szóló* 10/2020. (II. 21*.) önkormányzati rendelet módosítására.*

**Tisztelt Képviselő-testület!**

A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendelet (a továbbiakban: Rendelet) szabályozza a különböző jogcímeken adható települési támogatási formákat.

A Szociális és Lakásügyi Iroda folyamatosan figyelemmel kíséri a központi jogszabályváltozásokat valamint a lakosság szociális, egészségügyi helyzetét és indokolt esetben javaslatot tesz a Rendelet módosítására, kiegészítésére, aktualizálására.

A nyugellátások és nyugdíjszerű ellátások összege 2023. évben két alkalommal emelkedett, majd 2024. január 01. napjától várhatóan újabb 6 %-os növekedés várható.

|  |  |  |  |
| --- | --- | --- | --- |
|  | **2023. január 01-től** | **2023. november 01-től** | **2024. január 01-től (várhatóan)** |
| Emelés mértéke: | 15 % | 3,1 % | 6 % |

A minimálbér, a garantált bérminimum összege is évről évre növekszik. A jövő évi bér- tárgyalások eredményeként már 2023. december 01. napjától sor kerül a minimálbér 15 %-kal, a garantált bérminimum 10 %-kal való megemelésére. A kötelező legkisebb bér növekedése magával vonja különböző ellátások növekedését is pl. GYED, GYOD, álláskeresési járadék.

|  |  |  |
| --- | --- | --- |
|  | **2023. január 01-től** | **2023. december 1-től** |
| minimálbér (bruttó) | 232.000 Ft | 266.800 Ft |
| garantált bérminimum (bruttó) | 296.000 Ft | 326.000 Ft |

A települési támogatások értékállóságának megőrzése és az érintett célcsoport hatékony megsegítése érdekében indokolt a jogosultsági jövedelemhatárok módosítása és a támogatási összegek felülvizsgálata 2024. január 01. napjától.

A fentiek miatt javaslom az alábbi ellátások vonatkozásában a Rendelet módosítását:

* Rendkívüli települési támogatás,
* Fogyatékos gyermek családjának nyújtott települési támogatás,
* Agyhártyagyulladás elleni védőoltás támogatására nyújtott települési támogatás,
* Temetési költségekhez nyújtott települési támogatás,
* a Gyógyszerkiadások viseléséhez nyújtott települési támogatás,
* Időskorúak rendkívüli települési támogatása.

A R. 6. § (1) bekezdése alapján:

(1) „Rendkívüli települési támogatás nyújtható:

a) élelmiszerre,

b) mindennapi életvitelt negatívan befolyásoló nem tervezhető körülmény megoldására,

c) létfenntartást veszélyeztető helyzetbe került személynek.”

**Javaslom, hogy a R. 6.§ (2) bekezdés a) és b) helyébe az alábbi szöveg kerüljön:**

2) Az (1) bekezdésben meghatározott esetben a rendkívüli települési támogatásra jogosult az a személy,

a) akinek az 1 főre számított családi jövedelme a szociális vetítési alap összegének **260 %**-át nem haladja meg,

b) egyedül élő, illetve gyermekét egyedül nevelő szülő esetén jövedelme a szociális vetítési alap összegének **300 %**-át nem haladja meg.

A módosítás következtében a jövedelemhatár az a) pont esetében 62.700,- Ft-ról 74.100,- Ft-ra, b) pont esetén 74.100,- Ft-ról 85.500,- Ft-ra változna.

**Javaslom, hogy a R. 7.§ (1) bekezdésében a „300 %-át” szövegrész helyébe „350 %-át” szöveg kerüljön.**

7. § (1) „Rendkívüli települési támogatás állapítható meg annak a **létfenntartást veszélyeztető** helyzetbe került személynek, akinek a családjában az 1 főre jutó jövedelem nem haladja meg a szociális vetítési alap összegének **350** %-át és önmaga vagy családja létfenntartásáról gondoskodni nem tud, mert:”

A módosítás következtében a jövedelemhatár 85.500,- Ft-ról 99.750,- Ft-ra változna.

**Javaslom, hogy a R. 13.§ (1) bekezdésében a „500 %-át” szövegrész helyébe „550 %-át” szöveg kerüljön.**

13.§ (1)” Települési támogatás nyújtható annak a **fogyatékos gyermeket nevelő családnak**, ahol a testi, érzékszervi, értelmi fogyatékos (értelmileg akadályozott) vagy autizmussal élő, vagy halmozottan sérült gyermek a 16 életévét nem töltötte be, sajátos nevelési igénye miatt korai fejlesztésben részesül, nevelése a köznevelés keretein belül integrált óvodai, iskolai, illetve szegregált, gyógypedagógiai óvodában/iskolában valósul meg, valamint a családban az egy főre jutó havi jövedelem összege nem haladja meg a szociális vetítési alap összegének az **550%**-át.”

A módosítás következtében a jövedelemhatár 142.500,- Ft-ról 156.750,- Ft-ra változna.

**Javaslom, hogy a R. 14.§ (1) bekezdés b) pontjában a „500 %-át” szövegrész helyébe „550 %-át” szöveg kerüljön.**

14. § (1) „Az agyhártyagyulladás elleni védőoltás támogatására nyújtott települési támogatásra jogosult az a kérelmező,

a) aki a kérelem benyújtásakor és az azt megelőző 6 hónapban Csongrád városban lakóhellyel rendelkezik, és életvitelszerűen lakóhelyén él,

b) az egy főre számított havi családi jövedelme nem haladja meg a szociális vetítési alap összegének **550 %-**át,”

A módosítás következtében a jövedelemhatár 142.500,- Ft-ról 156.750,- Ft-ra változna.

Az elmúlt időszakban a temetési költségek nagymértékben megnövekedtek, a legolcsóbb koporsós temetés költsége megközelíti az 500.000 Ft-ot. Ezen összeg kifizetése jelentős terhet ró az eltemettető családra, ezért javaslom a jelenlegi temetési költségekhez nyújtott települési támogatás megemelését 37.000 Ft-ról 45.000 Ft-ra.

**Javaslom, hogy a R. 17.§ (2) bekezdésében az „37.000 Ft” szövegrész helyébe „45.000 Ft” szövegrész lépjen.**

(2)” Az elhunyt személy eltemettetésének költségeihez való hozzájárulásként megállapított települési támogatás összege **45.000 Ft**”.

**A Gyógyszerkiadások viseléséhez nyújtott települési támogatás esetén a javaslom, hogy a R. 18.§ (1) bekezdés a) pontjában a „350 %-át” szövegrész helyébe „400 %-át”, b) pontjában a „400 %-át” szövegrész helyébe „500 %-át”szöveg kerüljön.**

A módosítás következtében család esetén az egy főre jutó jövedelemhatár 99.750,- Ft-ról 114.000,- Ft-ra, egyedül élő személy vonatkozásában 114.000,- Ft-ról 142.000,- Ft-ra változna.

A 75 év feletti időskorú lakosság kiadásainak csökkentése érdekében 2024. január 01. napjától a jövedelemhatár már felemelésre került, de mellette indokolt a támogatási összeg megemelése is.

**Javaslom, hogy a R. 18/B.§ (2) bekezdésében a „12.000 Ft/fő” szövegrész helyébe „15.000 Ft/fő ” szövegrész lépjen.**

A módosítás következtében a támogatási összeg 12.000,- Ft-ról 15.000,- Ft-ra változna.

Táblázatba foglalva a következőképpen változnának a jogosultsági jövedelemhatárok:

|  |  |  |  |
| --- | --- | --- | --- |
| **Támogatási jogcím** | **Egy főre jutó jövedelemhatár 2023-ben** | **Javasolt egy főre jutó jövedelemhatá**r **2024.01.01-től** | **Támogatási összeg** |
| Rendkívüli települési támogatás | - család esetén: 62.700,-- egyedülálló, vagy gyermekét egyedül nevelő:74.100,- | 74.100,-85.500,- | 3.000-28.500,- |
| Létfenntartást veszélyeztető élethelyzet esetén  | 85.500,- | 99.750,- | 28.500,-(időszaki tám. esetén max. 40.000,-) |
| Fogyatékos gyermek családjának támogatása | 142.500,- | 156.750,- | 40.000,- |
| Agyhártyagyulladás elleni védőoltáshoz nyújtott tám. | 142.500,- | 156.750,- | max.35.000,- |
| Temetési költségekhez nyújtott települési támogatás |  128.250,- | 142.500,- | 45.000,- |
| Gyógyszerkiadások viseléséhez nyújtott települési támogatás | - család esetén: 99.750,-- egyedül élő esetén: 114.000,- | 114.000,-142.000,- | max.7000,- gyógyszerutalvány |
| Időskorúak támogatása | 156.750,- | 171.000,- | 15.000,- |

**Tisztelt Képviselő-testület!**

A fentiekben részletezett indok miatt javaslom a települési támogatás megállapításának, kifizetésének, folyósításának, valamint felhasználásnak ellenőrzéséről szóló 10/2020. (II.21.) önkormányzati rendeletmódosítását és kiegészítését.

A jogalkotásról szóló törvény szerint a jogszabály előkészítője, a jogszabály feltételezett hatásaihoz igazodó részletezettségű előzetes hatásvizsgálat elvégzésével fel kell, hogy mérje a szabályozás várható következményeit, önkormányzati rendelet esetén az előzetes hatásvizsgálat eredményéről a képviselő-testületet tájékoztatni kell.

**A hatásvizsgálat során vizsgálni kell, hogy**

a.) a tervezett jogszabály valamennyi jelentősnek ítélt hatását különösen:

aa.) társadalmi, gazdasági, költségvetési hatásait

ab.) környezeti és egészségi követelményeit

ac.) adminisztratív terheket befolyásoló hatásait, valamint

b.) a jogszabály megalkotásának szükségességét, jogalkotás elmaradásának várható következményeit, és

c.) a jogszabály alkalmazásához szükséges személyi, szervezeti, tárgyi és pénzügyi feltételeket.

* + - 1. ***A rendelet-tervezet társadalmi, gazdasági költségvetési hatásai:***

A nyugdíj, nyugdíjszerű ellátások, a kötelező legkisebb bér és garantált bérmininum 2024. január 1-től való megemelése indokolttá tette a különböző jövedelemhatárhoz kötött települési támogatások jogosultsági határának és összegének felülvizsgálatát.

 ***2. Rendelet-tervezet megalkotása környezeti és egészségügyi következményei:*** az önkormányzati rendelet eltérő élethelyzetet kezelő települési támogatásra jogosító különböző jövedelemhatárai biztosítják a különböző élethelyzethez nyújtható hathatós segítség lehetőségét.

***3. Tervezett rendelet megalkotása adminisztratív terheket befolyásoló hatásai:*** nem növeli

***4. Jogszabály megalkotásának szükségessége, a rendeletalkotás elmaradásának várható következményei:***

Javaslatom bevezető részében részleteztem a rendelet megalkotásának szükségességét.

***5. A rendelet alkalmazásához szükséges személyi, szervezeti, tárgyi és pénzügyi* *feltételek:***

A rendelet alkalmazásához szükséges szervezeti feltételek rendelkezésre állnak, a szükséges tárgyi, személyi, pénzügyi feltételek a 2024. évi költségvetésben kerülnek biztosításra.

Csongrád, 2023. november 20.

 Bedő Tamás

 polgármester

**Csongrád Városi Önkormányzat Képviselő-testületének .../.... (...) önkormányzati rendelete**

**A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020.(II. 21.)önkormányzati rendelet módosításáról**

Csongrád Városi Önkormányzat Képviselő-testülete a szociális igazgatásról és szociális ellátásokról szóló 1993. évi III. törvény 1. § (2) bekezdésében, a 26. §-ban, a 32. § (1) bekezdésében, a (3) bekezdésében, a 45. §-ban, a 48. § (4) bekezdésében, a 132. § (4) bekezdés g) pontjában, valamint Magyarország Alaptörvénye 32. cikk (1) bekezdés a) pontjában, (2) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a) pontjában, valamint a szociális igazgatásról és szociális ellátásokról szóló 1993. évi III. törvény 10. § (1) bekezdése és a 25. § (3) bekezdés b) pontja, valamint a gyermekek védelméről és a gyámügyi igazgatásról szóló 1997. évi XXXI. törvény 18. § (2) bekezdése szerinti feladatkörében eljárva a következőket rendeli el.

**1. §**

A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendelet

*a)* 6. § (2) bekezdés a) pontjában az „a szociális vetítési alap összegének 220 %-át nem haladja meg,” szövegrész helyébe az „a szociális vetítési alap összegének 260 %-át nem haladja meg,” szöveg,

*b)* 6. § (2) bekezdés b) pontjában az „a szociális vetítési alap összegének 260 %-át nem haladja meg.” szövegrész helyébe az „a szociális vetítési alap összegének 300 %-át nem haladja meg.” szöveg,

*c)* 7. § (1) bekezdés nyitó szövegrészében az „a szociális vetítési alap összegének 300 %-át” szövegrész helyébe az „a szociális vetítési alap összegének 350 %-át” szöveg,

*d)* 13. § (1) bekezdésében az „a szociális vetítési alap összegének az 500%-át.” szövegrész helyébe az „a szociális vetítési alap összegének az 550%-át.” szöveg,

*e)* 14. § (1) bekezdés b) pontjában az „a szociális vetítési alap összegének 500 %-át,” szövegrész helyébe az „a szociális vetítési alap összegének 550 %-át,” szöveg,

*f)* 17. § (2) bekezdésében a „hozzájárulásként megállapított települési támogatás összege 37.000 Ft.” szövegrész helyébe a „hozzájárulásként megállapított települési támogatás összege 45.000 Ft.” szöveg,

*g)* 18. § (1) bekezdés a) pontjában az „a szociális vetítési alap összegének 350 %-át nem haladja meg,” szövegrész helyébe az „a szociális vetítési alap összegének 400 %-át nem haladja meg,” szöveg,

*h)* 18. § (1) bekezdés b) pontjában az „a szociális vetítési alap összegének 400 %-át nem haladja meg,” szövegrész helyébe az „a szociális vetítési alap összegének 500 %-át nem haladja meg,” szöveg,

*i)* 18/B. § (2) bekezdésében az „a támogatás összege évenként egyszeri 12.000 Ft/fő.” szövegrész helyébe az „a támogatás összege évenként egyszeri 15.000 Ft/fő.” szöveg

lép.

**2. §**

Ez a rendelet 2024. január 1-jén lép hatályba.

 Bedő Tamás sk. Dr. Juhász László sk.

 polgármester jegyző

Végső előterjesztői indokolás

Csongrád Városi Önkormányzat Képviselő-testületének 10/2020. (II. 21.) önkormányzati rendelete (a továbbiakban: R.) szabályozza a különböző jogcímeken adható települési támogatás megállapításának, kifizetésének, folyósításának, valamint felhasználásának ellenőrzéséről szóló rendelkezéseket.

A Szociális és Lakásügyi Iroda folyamatosan figyelemmel kíséri a központi jogszabályváltozásokat, valamint a lakosság szociális, egészségügyi helyzetét és indokolt esetben javaslatot tesz a Rendelet módosítására, kiegészítésére, aktualizálására.

A nyugellátások és nyugdíjszerű ellátások összege 2023. évben két alkalommal emelkedett, majd 2024. január 01. napjától várhatóan újabb 6 %-os növekedés várható.

A minimálbér, a garantált bérminimum összege is évről évre növekszik. A jövő évi bér-tárgyalások eredményeként, már 2023. december 01. napjától sor kerül a minimálbér 15 %-kal, a garantált bérminimum 10 %-kal való megemelésére. A kötelező legkisebb bér korrekciója magával vonja különböző ellátások növekedését is, pl. GYED, GYOD, álláskeresési járadék.

A fentiek miatt a települési támogatások értékállóságának megőrzése és az érintett célcsoport hatékony megsegítése érdekében indokolt a jogosultsági jövedelemhatárok módosítása, és a támogatási összegek felülvizsgálata 2024. január 01. napjától.